Atro Leppänen

**Atro Leppänen** (s. 14. joulukuuta 1998 Mänttä) on suomalainen jääkiekkopuolustaja. Hän edustaa AHL-joukkue Bakersfield Condorsia NHL-seura Edmonton Oilersin sopimuspelaajana. Leppäsen pelityyliä on verrattu John Klingbergiin. 

## Ura
### Seuraura
#### Junioriura ja vuodet alasarjatasolla
Leppänen aloitti jääkiekkoilun peruskoulun ensimmäisellä luokalla Koillis-Pirkan Kiekossa. Hän kävi C-juniori-ikäisenä koejaksolla JYPissä, mutta värttinäluun murtuminen kuitenkin esti Leppäsen siirtymisen. Vuotta myöhemmin hän siirtyi koejakson kautta Tapparan B2-junioreihin kaudeksi 2014–2015. Leppänen nousi joukkueen varakapteeniksi, mutta hänen kautensa päättyi kuitenkin loukkaantumiseen ja hän palasi kaudeksi 2015–2016 KPK:hon. Leppänen pelasi myös ensimmäiset ottelunsa seuran miesten joukkueessa II-divisioonassa, jossa hän pelasi kuusi runkosarja- ja kaksi pudotuspeliottelua. Leppänen pelasi myös kaksi ottelua KPK:n miesten kakkosjoukkueessa sarjatasoa alempana III-divisioonassa. Kaudella 2016–2017 hän oli seuran II-divisioonajoukkueen tehokkain puolustaja tehtyään 25 runkosarjaottelussa tehot 10+20=30. KPK:n kakkosjoukkueessa Leppänen pelasi III-divisioonassa neljä ottelua tehden lähes neljän pisteen ottelukohtaisella keskiarvolla tehopisteet 8+7=15. Kaudella 2017–2018 hän pelasi II-divisioonassa 21 runkosarjaottelua tehopistein 18+20=38, joilla Leppänen jakoi KPK:n sisäisen pistepörssin toisen sijan Matias Huhtalan kanssa edellään Henri Tokee. Kaudella 2018–2019 hän teki 24 runkosarjaottelussa kahden pisteen ottelukohtaisella keskiarvolla tehopisteet 27+21=48, joilla Leppänen voitti joukkueen sisäisen piste- ja maalipörssin.

#### Vuodet Mestiksessä
Elokuussa 2019 Leppänen siirtyi koejaksolle Mestis-joukkue KeuPa HT:hen. Reilu kuukausi myöhemmin hän sai joukkueeseen loppukauden 2019–2020 kattavan jatkosopimuksen. Leppänen pelasi tulokaskautensa aikana 36 runkosarjaottelua tehopistein 3+4=7. Hän pelasi myös kaksi Suomen Cupin ottelua tehden yhden syöttöpisteen. Leppänen pelasi kauden aikana myös kaksi ottelua lainalla Suomi-sarjajoukkue Laser HT:ssä marraskuussa 2019. Huhtikuussa 2020 hän teki KeuPan kanssa vuoden mittaisen jatkosopimuksen. Kaudella 2020–2021 Leppänen teki Mestiksessä 29 runkosarjaottelussa tehopisteet 4+11=15 ja kolmessa pudotuspeliottelussa tehopisteet 1+2=3. Heinäkuussa 2021 hän teki KeuPan kanssa taas vuoden mittaisen jatkosopimuksen.

Leppänen siirtyi kaudeksi 2022–2023 jatkamaan Mestis-pelejään vuoden mittaisella sopimuksella Kiekko-Espooseen. Häntä oli houkuttelemassa joukkueeseen Leppäselle KeuPasta tuttu päävalmentaja Tomas Westerlund. Hänet äänestettiin sarjan tammikuun kuukauden pelaajaksi. 7. helmikuuta 2023 Leppänen rikkoi Mestiksen kaikkien aikojen puolustajien yhden kauden pist-ennätyksen kauden 47. tehopisteellään. Ennätys oli aiemmin Kalle Valtolan hallussa kaudelta 2017–2018. 10. helmikuuta 2023 hän rikkoi puolestaan Kai Syväsalmen hallussa olleen puolustajien maaliennätyksen kauden 19. osumallaan. Leppänen teki runkosarjan aikana lopulta tehopisteet 23+35=58, joilla hän voitti Kiekko-Espoon sisäisen pistepörssin. Hän jakoi koko Mestiksen pistepörssin kolmannen sijan KeuPa HT:n Juuso Heikkilän kanssa. Leppäsen lisäksi myös hänen joukkuetoverinsa Aleksi Matinmikko ja Ketterän Jere Vertanen rikkoivat Valtolan hallussa olleen puolustajien piste-ennätyksen sekä IPK:n Alex Cotton sivusi sitä. Hän jakoi myös 13 osumallaan sarjan ylivoimamaalipörssin voiton Kiekko-Vantaan Emil Oksasen kanssa. Leppänen voitti kauden päätteeksi Mestiksen mestaruuden. Hänet äänestettiin sarjan ensimmäiseen tähdistökentälliseen. Suomen Cupissa Leppänen oli Kiekko-Espoon paras pistemies ja maalintekijä tehopistein 5+3=8. Turnaus päättyi joukkueen voittoon.

#### SM-liigadebyytti
Toukokuussa 2023 Leppänen teki 1+1-vuotisen ja elokuun loppuun asti kestävän koesopimuksen SM-liigajoukkue Vaasan Sportin kanssa. Noin viikko ennen koeajaksonsa päättymistä hän sai seuraan jatkosopimuksen. Leppänen teki liigadebyyttinsä kauden 2023–2024 avauskierroksella 13. syyskuuta 2023 vieraissa Oulun Kärppiä vastaan. Leppänen merkittiin kokoonpanoon Sportin kakkospuolustajapariin Aatu Aarnion viereen. Hän sai ottelussa jääaikaa 19.50 minuuttia, ja Leppänen teki liigauransa avausmaalin ylivoimalla vain 14 sekuntia ennen varsinaisen peliajan päättymistä, kun joukkue haki tasoitusta ilman maalivahtia. Kärpät kuitenkin voitti ottelun jatkoajalla lukemin 2–1. Leppänen onnistui maalinteossa myös seuraavassa ottelussa 15. syyskuuta 2023 Porin Ässiä vastaan, jolloin hänestä tuli SM-liigan kaikkien aikojen ensimmäinen kahdessa ensimmäisessä ottelussaan maalin tehnyt suomalaispuolustaja. Häntä aiemmin vastaavaan ovat yltäneet vain kanadalainen Scott Humeniuk (1996–1997) ja ruotsalainen Adam Andersson (2009–2010). 24. helmikuuta 2024 vierasottelussa KalPaa vastaan Leppänen teki kauden 12. maalinsa, jolla hän rikkoi SM-liigan tulokaspuolustajien yhden yhden kauden maaliennätyksen, joka oli Otso Rantakarin hallussa kaudelta 2014–2015. 

Kaikkiaan Leppänen pelasi tulokaskautensa aikana runkosarjassa 55 ottelua tehopistein 12+16=28, joilla hän oli Sportin tehokkain puolustaja. Leppänen sijoittui SM-liigan tulokkaiden pistepörssissä kolmanneksi TPS:n Viljami Marjalan ja Kärppien Aleksi Antti-Roikon jälkeen. Hän sai keskimäärin ottelua kohden peliaikaa 23.04, mikä oli tulokkaista eniten ja koko liigasta neljänneksi eniten. Joulukuussa 2023 Sport käytti Leppäsen sopimuksessa olleen option ja teki vuoden mittaisen jatkosopimuksen hänen kanssaan. Leppänen oli kauden päätteeksi kolmen kärkiehdokkaan joukossa ehdolla SM-liigan vuoden tulokkaalle myönnettävän Jarmo Wasaman muistopalkinnon voittajaksi, mutta hän sijoittui äänestyksessä lopulta kolmanneksi, kun palkinnon voitti TPS:n hyökkääjä Viljami Marjala.

#### SM-liigan paras pelaaja
Kauden 2024–2025 Leppänen aloitti vahvasti ja oli tehnyt joulukuun 3. päivään mennessä 28 ottelussa 27 tehopistettä. Marraskuussa hänet valittiin SM-liigan kuukauden pelaajaksi, kun hän oli tehnyt marraskuun kymmenessä ottelussa 13 tehopistettä. 18. tammikuuta 2025 pelatussa ottelussa KooKoota vastaan hän teki kypärätempun ja kaikkiaan kuusi tehopistettä, kun Sport voitti ottelun jatkoajalla lukemin 6–5. Leppänen saavutti samalla SM-liigan historian puolustajien yhden ottelun piste-ennätyksen. Aiemmin yhdessä liigaottelussa puolustajista kuuteen pisteeseen olivat pystyneet Tapparan Pekka Laksola (1+5) ja HIFK:n Pertti Lehtonen (0+6) vuosina 1989 ja 1988. Koska Leppänen teki heitä enemmän maaleja, hän nousi varsinaiseksi ennätyspuolustajaksi. Leppänen valittiin myös tammikuun pelaajaksi, jolloin hänestä tuli ensimmäinen puolustaja, joka on valittu kahdesti samalla kaudella kuukauden pelaajaksi. 

Leppänen rikkoi Pekka Rautakallion aiemmin hallussaan pitämän SM-liigan puolustajien yhden kauden piste-ennätyksen tekemällä kauden 54:nnen tehopisteensä 23. helmikuuta pelatussa vierasottelussa Ässiä vastaan tehtyään maalin vastustajan tyhjään maaliin. Hän teki runkosarjassa kaikkiaan 60 ottelussa tehot 21+42=63, jolloin Leppänen voitti SM-liigan pistepörssin ensimmäisenä puolustajana kautta aikojen. Hänet palkittiin pistepörssivoitostaan Veli-Pekka Ketola -palkinnolla. Leppänen palkittiin myös SM-liigan runkosarjan parhaana pelaajana Lasse Oksanen -palkinnolla. Möys liigan pelaajat äänestivät hänet kauden parhaaksi pelaajaksi ja Kultaisen kypärän voittajaksi. Pudotuspeleissä Leppänen pelasi kahdeksan ottelua tehden kolme syöttöpistettä. Hänet palkittiin kauden päätteeksi SM-liigan parhaana puolustajana Pekka Rautakallio -palkinnolla ja valittiin tähdistökentälliseen.

#### NHL-sopimus
Huhtikuussa 2025  Leppänen teki vuoden mittaisen tulokassopimuksen Edmonton Oilersin kanssa. Hän pelasi  yhteensä viidessä kauden 2025–2026 harjoitusottelussa kirjauttaen yhden maaliin johtaneen syötön. Saaden samalla neljänneksi eniten peliaikaa kaikista harjoitusotteluissa nähdyistä pelaajista. Leppänen aloitti kauden 2025–2026 lopulta Oilersin farmijoukkue Bakersfield Condorsissa. Hän teki AHL-uransa avausmaalin viidennessä ottelussaan Tucson Roadrunnersia vastaan 26. lokakuuta 2025. Helmikuussa 2026 Leppänen solmi Oilersin kanssa vuoden mittaisen kaksisuuntaisen jatkosopimuksen.

### Maajoukkueura
Leppänen edusti Suomea MM-kilpailuissa vuonna 2025. Hän myös putosi viimeisten joukossa Suomen MM-joukkueesta vuoden 2024 turnaukseen. Yhteensä Leppänen on pelannut 29 A-maaottelua tehopistein 3+6=9. Hän teki A-maajoukkuedebyyttinsä Swiss Ice Hockey Gamesin 14. joulukuuta 2023 Prahan O2 Arenassa pelatussa avausottelussa Tšekkiä vastaan. Leppänen merkittiin Suomen nelospuolustajapariin toisen debytantin, Otto Latvalan viereen. Ensimmäisen A-maajoukkuemaalinsa hän teki 17. huhtikuuta 2025 Göteborgissa pelatussa harjoitusottelussa Ruotsia vastaan. 

## Muuta
Leppäsen jo edesmennyt isä Arsi pelasi hyökkääjänä II-divisioonaa Mäntän Kiekko-Pojissa. Atron isoisä Raimo Leppänen pelasi hyökkääjänä Suomensarjaa Mäntän Valossa ja KiePossa. 

Atrolla on vaimo ja lapsi.

## Tilastot

## Lähteet
*
*
*

### Viitteet